Broj: 711-I-941-M-234/22-02-21

Zagreb, 29. travnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić Ileković kao članova Povjerenstva, na temelju članka na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Ivice Rusa, direktora trgovačkog društva ZRAČNA LUKA MEĐIMURJE, LETAČKI CENTAR PRIBISLAVEC društvo s ograničenom odgovornošću za usluge u zračnim lukama (u daljnjem tekstu: ZRAČNA LUKA MEĐIMURJE d.o.o.), za davanjem mišljenja Povjerenstva**,na 169. sjednici, održanoj dana 29. travnja 2021.g., daje sljedeće

**MIŠLJENJE**

1. **Na temelju članka 18. stavka 2. ZSSI-a,** **obveznik Ivica Rus, može obnašati dužnost** **direktora trgovačkog društva** **Zračna luka Međimurje d.o.o. te istodobno obavljati funkciju** **člana Upravnog vijeća ustanove „Dječji vrtić Cvrčak“, koja je proglašena pravnom osobom od posebnog interesa za Grad Čakovec, ako već ne obavlja funkciju člana upravnog vijeća u dvije ustanove od posebnog interesa, ali bez prava na naknadu u toj ulozi, osim prava na naknadu putnih i drugih opravdanih troškova. Obveznik Ivica Rus ne može istovremeno uz obnašanje navedene dužnosti biti član Školskog odbora Graditeljske škole Čakovec, s obzirom da navedena ustanova nije utvrđena kao ustanova od posebnog državnog interesa ili posebnog interesa za Grad Čakovec i/ili Međimursku županiju, niti je obveznik imenovan na navedenu upravljačku funkciju po položaju.**
2. **Sukladno odredbi članka 17. stavka 2. ZSSI-a, Ivica Rus, direktor Zračne luke Međimurje d.o.o. može istovremeno uz profesionalno obnašanje navedene javne dužnosti biti član Stručnog vijeća Županijske uprave za ceste Međimurske županije, kao stručnog i savjetodavnog tijela te ustanove, te za ovu funkciju i članstvo primati naknadu.**
3. **Sukladno članku 17. stavku 1. ZSSI-a, obveznik** **Ivica Rus ne može istovremeno uz obnašanje dužnosti direktora Zračne luke Međimurje d.o.o., u vlasništvu Općine Pribislavec i Međimurske županije obnašati javnu dužnost člana Vijeća gradskog kotara Istok, Grad Čakovec.**
4. **Upućuje se obveznik da u imovinsku karticu unese podatke o svim dionicama čiji je vlasnik bez obzira na njihovu vrijednost kao i podatke o ostvarenim dividendama, pri čemu je dužan istinito i potpuno ispuniti imovinsku karticu.**
5. **Sukladno odredbi članka 17. stavka 4. ZSSI-a obveznik Ivica Rus je dužan prilikom podnošenja imovinske kartice prijaviti Povjerenstvu prihode i naknade stečene na temelju obavljanja poslova iz točke II. ove izreke.**

Obrazloženje

Zahtjev za davanjem mišljenja Povjerenstva podnio je Ivica Rus direktor trgovačkog društva Zračna luka Međimurje d.o.o. U Povjerenstvu je zahtjev zaprimljen 26. travnja 2022. pod poslovnim brojem 711-U-4434-M-234/22-01-5, povodom kojeg se vodi predmet broj M-234/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a. Stoga je Ivica Rus povodom obnašanja dužnosti direktora trgovačkog društava Zračna luka Međimurje d.o.o. koje je u vlasništvu Općine Pribislavec i Međimurske županije, a što je utvrđenom uvidom u Registar nadležnog Trgovačkog suda, dužan pridržavati se odredbi ZSSI-a,.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da dužnosti direktora u trgovačkom društvu u suvlasništvu Međimurske županije i Općine Pribislavec (omjer 60% - 40 %), obnaša volonterski, odnosno ne prima naknadu. Osim navedenog obnaša i druge dužnosti na koje je imenovan odlukama Međimurske županije ili temeljem otvorenog natječaja za prijave koje je provodio Grad Čakovec, i to: član Upravnog vijeća Dječjeg vrtića Cvrčak, Čakovec za što prima naknadu po sjednici Upravnog vijeća u iznosu od 828,00 kn neto, član Stručnog vijeća Županijske uprave za ceste Međimurske županije, Čakovec za što prima naknadu po sjednici u iznosu od 150,00 kn, član Vijeća Gradskog kotara Istok, Grad Čakovec za što prima naknadu po sjednici u iznosu od 150,00 kn i član Školskog odbora Graditeljske škole Čakovec, Čakovec – bez primanja naknade.

Obveznik traži mišljenje Povjerenstva o dopuštenosti obnašanja navedenih dužnosti, te obvezi njihova unošenja u obrazac imovinske kartice.

Nadalje obveznik navodi da je vlasnik jednog paketa dionica trgovačkog društva HT d.d. stečenog prilikom javne inicijalne ponude sredstvima gotovinskog kredita 2007. godine, pri čemu ne zna točan broj dionica te ističe da mu je saznavanje navedenog podatka dugotrajno i iziskuje dodatne troškove prema SKDD d.d.

Obveznik također traži mišljenje Povjerenstva može li u imovinsku karticu unijeti okvirne podatke o navedenim dionicama, s time da je tržišna vrijednost manja od 30.000,00 kn, te što znači "nominalna cijena" dionica, odnosno treba li unijeti početnu cijenu dionica u trenutku javne inicijalne ponude ili trenutnu tržišnu cijenu dionica na burzi.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Stavkom 2. istog članka ZSSI-a propisano je da iznimno, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa, odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova. odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Prema članku 18. stavku 4. ZSSI-a predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Uvidom u podatke nadležnog sudskog registra Trgovačkog suda, u Varaždinu utvrđeno je da je pod matičnim brojem subjekta 070138061 upisana ustanova Dječji vrtić Cvrčak, čiji je jedini osnivač Grad Čakovec.

Obzirom da je Odlukom Gradskog vijeće Grada Čakovca („Službeni glasnik grada Čakovca“, broj 4/16.) utvrđeno da je Dječji vrtić Cvrčak ustanova od posebnog interesa za Grad Čakovec, obveznik Ivica Rus, može za vrijeme obnašanja navedene dužnosti obavljati funkciju člana Upravnog vijeća navedene ustanove, ukoliko već prethodno nije član upravnog vijeća dviju ustanova od posebnog interesa, ali bez prava pravo na naknadu u toj ulozi, osim prava na naknadu putnih i drugih opravdanih troškova.

Upućuje se obveznika da članstvo u upravnom vijeću navedene ustanove prijavi u obrascu imovinske kartice, pod rubrikom „Ostala članstva i funkcije dužnosnika u drugim pravnim osobama, udruženjima i organizacijama“.

Člankom 1. stavkom 2. Zakona o odgoju i obrazovanju u osnovnoj i srednjoj školi („Narodne novine“, broj 87/08., 86/09., 92/10., 105/10., 90/11., 5/12., 16/12., 86/12., 126/12., 94/13., 152/14., 07/17. 68/18., 98/19. i 64/20.) propisano je kako su osnovne škole javne ustanove. Člankom 118. stavkom 1. navedenog Zakona propisano je da školom upravlja školski odbor, pa je time je školski odbor po svojoj ulozi u upravljanju školom kao ustanovom izjednačen s pojmom upravnog vijeća ustanova.

Uvidom u podatke nadležnog sudskog registra Trgovačkog suda u Varaždinu, utvrđeno je da je pod matičnim brojem subjekta 070000883 upisana ustanova Graditeljska škola Čakovec, čiji je jedini osnivač Međimurska županije.

Uvidom u Registar ustanova i izvanproračunskih fondova od posebnog interesa koje vodi Povjerenstvo, utvrđeno je da Graditeljska škola Čakovec nije proglašen ustanovom od posebnog državnog interesa, niti od posebnog interesa za jedinicu lokalne ili regionalne samouprave.

S obzirom da Graditeljska škola Čakovec, nije proglašena ustanovom od posebnog državnog interesa, kao ni ustanovom od posebnog interesa za Grad Čakovec ili Međimursku županiju, obveznik Ivica Rus ne može istovremeno uz obnašanje dužnosti ravnatelja Zračne luke Međimurje d.o.o biti član Školskog odbora Graditeljske škole Čakovec.

U slučaju da Graditeljska škola Čakovec bude proglašena ustanovom od posebnog državnog interesa, odnosno ustanovom od posebnog interesa za jedinicu lokalne ili područne (regionalne) samouprave, te pod uvjetom da već nije član u dva druga upravna vijeća ustanova, obveznik Ivica Rus bi mogao istovremeno uz obnašanje dužnosti direktora Zračne luke Međimurje d.o.o. ujedno biti član školskog odbora Graditeljske škole Čakovec.

Člankom 17. stavkom 1. ZSSI-a propisano je da  za vrijeme obnašanja javne dužnosti na koju je izabran, odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Prema odredbi članka 17. stavka 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Sukladno članku 21. Statuta Županijske uprave za ceste Međimurske županije tijela te ustanove su: Upravno vijeće, ravnatelj i Stručno vijeće, koje sukladno članku 28. Statuta imenuje ravnatelj a sastoji se od 7 članova (predsjednik i 6 članova).

Nadalje, županijske uprave za ceste osnivaju se sukladno odredbama Zakona o cestama („Narodne novine“, broj 84/11, 22/13, 54/13, 148/13, 92/14., 110/19. i 144/21.) kao pravna osoba za upravljanje cestama, a sukladno članku 83. toga zakona županijska uprava za ceste u okviru svoje djelatnosti organizira, odnosno obavlja poslove priprema izrade stručnih podloga za četverogodišnje programe građenja i održavanja županijskih cesta i lokalnih cesta,obavljanje poslova građenja i rekonstrukcije županijskih i lokalnih cesta,rješavanje imovinskopravnih odnosa potrebnih za građenje, rekonstrukciju i održavanje županijskih i lokalnih cesta,te druge poslove.

Iz sadržaja prikupljene dokumentacije utvrđeno je da Stručno vijeće Županijske uprave za ceste Međimurske županije savjetodavno tijelo koje raspravlja i odlučuje o pitanjima održavanja, zaštite, građenja i izvanrednog održavanja županisjkih i lokalnih cesta te o tome daje Upravnom vijeću i ravnatelju mišljenja, prijedloge i savjete glede organizacije rada i uvjeta za razvoj djelatnosti te drugih poslova određenih zakonom, Odlukom o osnivanju, Statutom i drugim općim aktima.

U odnosu na članstvo obveznika u navedenom tijelu, Povjerenstvo zaključuje da se radi o obavljanju stručnih i drugih povremenih poslova savjetodavnog karaktera u za tu svrhu stručnom vijeću.

Slijedom navedenog, ne bi se radilo o drugoj javnoj dužnosti, koju obveznik sukladno članku 17. stavku 1. ZSSI-a ne bi mogao obavljati za vrijeme obnašanja javne dužnosti osim ako je to iznimno posebnim zakonom dopušteno, a ne radi se niti o obavljanju poslova u smislu stalnog i redovitog zanimanja iz članka 17. stavka 2. ZSSI-a, koje obveznici mogu obavljati uz prethodno odobrenje Povjerenstva.

Stoga Ivica Rus može istovremeno uz profesionalno obnašanje navedene javne dužnosti biti član Stručnog vijeća Županijske uprave za ceste Međimurske županije, kao stručnog i savjetodavnog tijela te ustanove, te za ovu funkciju i članstvo primati naknadu.

Pritom Povjerenstvo ukazuje dužnosniku da je sve prihode stečene obavljanjem navedenih poslova dužan prijaviti u imovinskoj kartici koju podnosi Povjerenstvu sukladno odredbama ZSSI-a.

Sukladno članak 65. stavak 1. Zakona o lokalnoj i područnoj samoupravi („Narodne novine“ broj: NN 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20., u daljnjem tekstu: Zakon o loklnoj i područnoj samoupravi) u gradovima se mogu statutom osnivati gradski kotarevi ili gradske četvrti kao posebni oblici mjesne samouprave, dok je stavkom 2. tog članka Zakona određeno da je gradski kotar, odnosno gradska četvrt oblik mjesne samouprave koji se osniva za područje koje predstavlja gradsku,  gospodarsku i društvenu cjelinu, a koje je povezano zajedničkim interesima građana. Sukladno stavku 3. djelokrug, ovlasti i tijela gradskih kotareva, odnosno gradskih četvrti uređuju se statutom grada sukladno odredbama toga Zakona.

Člankom 67. stavak 1. Statuta Grada Čakovca osnivaju se mjesni odbori i gradski kotarevi Grada Čakovca kao oblik neposrednog sudjelovanja građana u odlučivanju o lokalnim poslovima od neposrednog i svakodnevnog utjecaja na život i rad građana, dok je u stavku 3. istog članka Statuta propisano da se gradski kotar osniva se za područje koje predstavlja gradsku, gospodarsku i društvenu cjelinu, a koje je povezano zajedničkim interesima građana. Članakom 84. stavak 1. Statuta Grada Čakovca propisano je da vijeće gradskog kotara ima ukupno 7 članova, a stavkom 2. određeno je da se gradski kotari osnivaju na užem gradskom području (područje naselja Čakovec) te je između ostalih naveden i Gradski kotar Čakovec – Istok.

Sukladno članku 68. stavak 1. Statuta Grada Čakovca na području Grada Čakovca osnivaju se mjesni odbori (u 13 naselja Grada Čakovca) i gradski kotari (na području naselja Čakovec), a prema članku 70. Statuta članove Vijeća mjesnih odbora, odnosno gradskih kotara biraju građani s područja mjesnog odbora, odnosno gradskog kotara koji imaju biračko pravo, na neposrednim izborima, tajnim glasovanjem, na vrijeme od 4 godine.

Članakom 71. stavak 1. Statuta Grada Čakovca propisano je da vijeća mjesnih odbora i gradskih kotara za svoj rad odgovaraju gradonačelniku a sukladno stavku 2. vijeće mjesnog odbora odnosno gradskog kotara uključujući i predsjednika ima od 5 – 9 članova.

Sukladno članku 72. Statuta Grada Čakovca tijela mjesnog odbora odnosno gradskog kotara su vijeće mjesnog odbora, odnosno gradskog kotara i predsjednik vijeća mjesnog odbora, odnosno gradskog kotara.

Člankom 74. Statuta Grada Čakovca propisano je da vijeće mjesnog odbora, odnosno gradskog kotara većinom glasova svih članova donosi program rada i financijski plan te godišnji obračun koji se dostavljaju krajem svake godine gradonačelniku na suglasnost, dok vijeće mjesnog odbora, odnosno gradskog kotara većinom glasova prisutnih donosi pravila mjesnog odbora, odnosno gradskog kotara i poslovnik o svom radu, saziva mjesni zbor građana za cijelo ili dio područja mjesnog odbora, odnosno gradskog kotara uz suglasnost gradonačelnika, podnosi izvješće o svom radu gradonačelniku najmanje jedanput godišnje, donosi plan malih komunalnih akcija i utvrđuje prioritet u njihovoj realizaciji, brine o potrebama građana u djelokrugu odgoja i skrbi o djeci i mladeži, socijalne skrbi, zaštite zdravlja, stanovanja, komunalnog uređenja, zaštite prirodnog okoliša i drugim potrebama od svakodnevnog značaja za građane, može osnivati stalna i povremena radna tijela, obavlja i druge poslove koji su mu povjereni odlukama Gradskog vijeća, gradonačelnika te poslove koje predlažu građani.

U odnosu na članstvo u Vijeću gradskog kotara Istok Grada Čakovca kao posebnog oblika mjesne samouprave, iako član toga tijela nije obveznik u smislu odredbi ZSSI-a, imajući u vidu da se radi o obliku neposrednog sudjelovanja građana u odlučivanju o lokalnim poslovima od neposrednog i svakodnevnog utjecaja na život i rad građana, ovlasti navedenog tijela kao i činjenicu da članove toga tijela biraju građani s područja gradskog kotara koji imaju biračko pravo, na neposrednim izborima tajnim glasovanjem, na vrijeme od 4 godine, nesporno se radi o drugoj javnoj dužnosti izvan kruga obveznika propisanih odredbama ZSSI/21-a.

Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI-a za vrijeme obnašanja dužnosti iz članka 3. ZSSI-a, posebnim zakonom treba biti propisana takva mogućnost.

U ovome slučaju odredbama Zakona o trgovačkim društvima („Narodne novine“, broj 111/93, 34/99, 121/99, 52/00, 118/03, 107/07, 146/08, 137/09, 125/11, 152/11, 111/12, 68/13, 110/15, 40/19, 34/22 u daljnjem tekstu: Zakon o trgovačkim društvima) nije propisano da bi direktor trgovačkog društva u vlasništvu jedinice lokalne i područne (regionalne) samouprave, koji je obveznik u smislu odredbi ZSSI-a, istodobno mogao biti član Vijeća gradskog kotara jedinice lokalne samouprave.

Slijedom navedenogobveznik Ivica Rus ne može istovremeno uz obnašanje dužnosti direktora Zračne luke Međimurje d.o.o., u vlasništvu Općine Pribislavec i Međimurske županije obnašati javnu dužnost člana Vijeća gradskog kotara Istok, Grad Čakovec.

Člankom 11. stavak 1. ZSSI-a propisano je da se imovinska kartica podnosi na propisanom obrascu, elektronički s kvalificiranim elektroničkim potpisom ili elektronički uz dostavu ispisanog i vlastoručno potpisanog obrasca te ovjerenog od tijela u kojem obveznik obnaša javnu dužnost, sa stanjem na dan podnošenja.

U stavku 5. istog članka alineja 3. istog članka propisano je da podaci o stečenoj imovini obuhvaćaju, između ostalog, podatke o poslovnim udjelima i dionicama u trgovačkim društvima te pokretninama koje se upisuju u javni registar i pokretninama veće vrijednosti.

Člankom 11. stavak 7. ZSSI-a propisano je da se pod pokretninama veće vrijednosti iz stavka 5. podstavka 2. ovoga članka podrazumijevaju se lovačko oružje, umjetnine, nakit, drugi predmeti osobne uporabne vrijednosti, vrijednosni papiri, životinje, ostali radni strojevi i druge stečene pokretnine pojedinačne vrijednosti veće od 30.000,00 kuna, osim predmeta kućanstva i odjevnih predmeta.

Sukladno članaku 12. stavak 1. ZSSI-a obveznik je dužan istinito i potpuno ispuniti imovinsku karticu, uključujući pitanja o imovini, načinu stjecanja i izvorima sredstava, za sebe i za osobe o čijem je imovinskom stanju obvezan podnijeti izvješće.

Slijedom navedenog, vezano za upit obveznika u odnosu na ispunjavanje imovinske kartice u pogledu dionica trgovačkog društva HT d.d., ukazuje se kako je obveznik dužan unijeti u imovinsku karticu podatke o svim dionicama čiji je vlasnik, bez obzira na njihovu vrijednost, kao i o ostvarenim dividendama, pri čemu je dužan istinito i potpuno ispuniti imovinsku karticu.

Naime pojam pokretnine veće vrijednosti (pojedinačne vrijednosti veće od 30.000,00 kn) iz članka 11. stavka 7. ZSSI-a odnosi se na pokretnine iz stavka 5. podstavka 2. toga članka (lovačko oružje i dr.), dok je obveza unošenja poslovnih udjela i dionica u trgovačkim društvima i udjelima u društvima osoba propisana u stavku 5. podstavku 3. ZSSI-a, nevezano za njihovu vrijednost.

Upućuje se obveznika da unese vrijednost dionica trgovačkog društva HT d.d. u svom vlasnišvu po kojoj su građanima iste bile ponuđene, ukoliko predmetne dionice nemaju nominalnu vrijednost ili da unese njihovu tržišnu vrijednost prema, pri čemu je u napomeni dužan navesti koju od navedenih vrijednosti je naveo u imovinskoj kartici.

Nadalje, Središnje klirinško depozitarno društvo d.d. (u daljnjem tekstu: SKDD) vodi račune imatelja dionica te izrađuje Izvještaj o prometu po računima ulagatelja za prethodnu godinu u obliku tekstualne datoteke koji je na raspolaganju ulagatelju putem usluge Moj e-račun, o čemu je dana obavijest na internetskoj stranici toga društva te je navedeno kako ulagatelj ne može naručiti takav izvještaj, već ga SKDD izrađuje početkom godine za sve ulagatelje - korisnike usluge, pri čemu je prikazan i obrazac izviješća koji sadrži podatke potrebne za ispunjavanje imovinske kartice.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Ivica Rus, elektroničkom dostavom
2. Objava na internetskoj stranici Povjerenstva
3. Pismohrana